정조 0년
正言韓後翼疏曰。伏以臣。旻天不弔。先大王仙馭上賓。因山已過。匝域臣庶。撫時攀號。伏惟聖情。何堪處。仍伏念臣性質庸下。見識蒙陋。本不合於淸朝耳目之任。而頃者除命。在於嗣服之初。其在分義。不可不一謝恩命。故冒昧出肅。爲數日供職計。而新入臺閣。瞢於體例。致勤嚴譴。狼狽退歸。杜門訟愆。無地自容。不意薇垣新命。又下於此際。召旨隨降。促令赴朝。臣聞命惶隕。不知所措也。臣之不合此職。聖明之所俯燭。則今此新除。雖出於聖上拂拭之意。在臣廉隅。豈敢憑恃寵靈。揚揚承命。以虧私分。而招公議哉。況臣伏見本月六日傳敎。則以天災之荐疊。求聞闕失。十行綸音。辭旨懇惻。而仍以兩司之不能獻贊。有遞改之命。夫兩司之不能獻贊。實由於如臣不肖者之苟充其數。今當亟選有風稜志節者。以居其位。以革前日之弊。則臣又何敢靦然冒當。以妨賢路而孤聖意哉。伏乞聖明。將臣新除職名。亟許鐫改。以重公器。以安私分。不勝幸甚。臣於自引之章。不宜復贅他說。而目見逆獄頻作。而主勢孤危。腹心空虛。而國脈靡托。天災時變。式月斯生。訛言朋興。人心撓動。宗社之危。凜如一髪。而擧朝伈俔。無一人爲殿下言者。致使聖上。焦勞憂慮。思聞讜言於耳目之。臣於此時。適忝言地。豈敢以本職之方辭。而不效蒭蕘之一得。以負殿下之至意哉。玆敢猥送家僮。略陳愚忠。伏惟聖明。留心澄省焉。嗚呼。殿下臨御以來。勵精圖治。早寤晨興。憂勤惕慮。凡所以立大綱而擧萬目者。靡不用極。宜其新效漸著。宿弊頓祛。而顧乃不然。朝廷之上。舊習依然。謟諛成風。迎合爲能。勢道是尋。趨附爭先。亂逆雖誅。而義理尙未大明。貪墨雖懲。而四維猶患不張。紀綱日頹。風俗日靡。魚爛河潰。非朝卽夕。無復一事可以酬殿下之志者。其故何哉。此由於殿下操術不明。推行無實。不能有以端本而出治耳。嗚呼。天下之事。有本有末。有大有小。正其本則末自治。擧其大則小隨之。必然之理也。殿下之爲治。則異於是。捨其本而治其末。後其大而先其小。試以大者言之。治天下。以正風俗得人才爲本。則今日急務。寧有大於此者。而殿下未嘗奬一廉直。求一賢能。而日夜憧憧者。惟在於振起文風。防察姦情。臣未知月露風雲。何救於已頹之俗。刑名法術。豈革其積痼之習耶。於是。文華浮薄之徒進。承順苟容之風成。其弊將不如不振不防之爲喩矣。用人之道。才德爲大。而門閥爲小。保擧爲先。而歷試爲後。殿下之用人則不然。但以其家世。而不以其賢否。不詢之公議。而先試以爵位。前日一兩人之狼狽。職以此也。而躁競之風益長。賢能之途漸枳矣。革科弊。當以正士習選主試爲本。而殿下不此之爲。獨以場屋之間。操切擧子爲務。彼擧子積習已痼。其計未售。而其心未悛。一遇主試者。循私而相應。則物色選拔之患。將何術以防之耶。且殿下每以萬乘之位。行有司之事。捨置萬機。躬考試劵。設令科弊。因此而永革。楊顒侵分之譏。獨不可不念耶。懲貪贜。當以礪廉恥嚴保薦爲本。而殿下不此之爲。惟以嚴法深治爲務。刑罰之威。僅足以止惡於一時。而不可以永防其弊源。且古者刑不上於大夫。故朝士例杖之法。實本於皇明舊制。而今以嚴杖加之。雖其所以自取者。無足可惜。而獨不有傷於淸朝忠厚之風乎。至於討逆一事。尤當以正名爲本。而殿下特爲慈宮地。欲全某兇之生。此實天理人情之不得不然者。但沮戲代理。非麟謙輩所獨辨。則某兇之爲巨魁。不問可知。而殿下終不正名聲罪。而但治其枝葉。使國人不能曉然。知其主某之所在。且其窮兇極惡。至於罪犯先朝。而尙令保其官爵。便其居住。與恒人無異。此豈殿下所以恭承宗廟之意。而是非不明。民志不定。觀望尙多。禍機潛伏。此非可懼之甚者耶。且殿下之竄金龜柱也。以私憾討逆。爲其罪之一端。此亦臣所未曉者。蓋龜柱之作隻某兇。實在於庚寅以後。其前別無釁隙之可言。則私憾有無。臣固不知。而但其器小識淺。喜事自用。所以討之者。多不以其道。以惹上下之疑耳。設令以私憾討之。苟其所執者爲大義。則殿下但許其義而已。何以其心爲哉。春秋之義。亂臣賊子。人人得以誅之。人人之誅。豈必皆出於公正之憤。無一毫挾私者哉。而聖人許之者。特以天下之心。公者絶少。而私者至多。若許公者討之。而私者不討。則亂賊大逆。將無可討之時。故但軀之以義。不問具心之公私也。若如殿下之敎。凡有亂賊。有私憾者。不得以討之。則自此以往。非世所共知公正君子。不復可以討賊矣。況心之公私。他人之所難忖。若有指公爲私。以私爲公者。則人主將何以辨之。而小人畏罪。君子避嫌。天地間將無討逆一事。此豈細故哉。鄭履煥雖是名祖之孫。而爲人之迂妄。人或言之。殿下未嘗歷試。而一朝驟升。已有欠於進賢如不得已之義。而其鯁直之性。敢言不諱。不憚强聒。其視世之逢迎承順者。不啻賢矣。雖其所言。未必盡合義理之當然。而殿下旣容而恕之。且致之宰列矣。今乃追提已事。黜之斥之。何其前後擧措。若是其顚倒耶。履煥與龜柱相親。特以義理同。而氣味近耳。謂之辟於親愛。則猶或可也。而以爲爲其私人。則決是情外之目。若以相親之故。便謂其私人。則殿下之當初擢用履煥。不過爲其名祖之孫。而其祖故相臣澈。與靑陽君沈義謙。同攻元衡。又其祖故相臣澔。與故相臣閔鎭遠。同攻五兇。而澈與義謙。澔與鎭遠。俱是莫逆之交。則澈可謂義謙之私人。澔可謂鎭遠之私人。而殿下於其祖孫之間。一取而一捨何也。地處相逼者。避私憾之嫌。而不得討賊。與之相親者。避私人之嫌。而不得討賊。天下寧有是理哉。臣愚死罪。妄意。殿下聰明有餘。而典學失方。衡石之程。但在於該洽貫穿。而不知帝王之學。自有當務。其於大學格致之工。未有實得。故凡所作爲。多任私智。而不循天則。所以每違於聖賢之成法。不合夫事理之當然。此臣所謂操術不明者。而星尺不精。運用必舛。臣恐以此權度。量度事物。無往而得其宜也。嗚呼。誠者。聖人之本。而物之終始。故有其誠則有其物。無其誠則無其物。而人之心一有不誠。則雖有所爲。亦如無有。此子思所以於中庸之書。反復言之而不已者也。況人主以藐然之身。處於深宮之中。所以建四方之極。而爲萬化之源者。全在於是。一有不誠。則雖百度俱擧。衆目畢張。文勝質亡。訟而不從。堂戺之間。號令不行。亦何望其有作新風動之休哉。殿下潛德春宮。十有五年。令聞夙彰。八域延頸。自聽政以後。臣民顒望。中外拭目。皆謂堯舜之化。指日可期。夫何臨御以來。未見有薰蒸透徹之效。而御下則用顚倒之智。制事則行權宜之術。前後有異。表裏不同。與聖門誠正之學相反。雖如討逆大義。猶必以是術將之。始慮逆節之不著。則旣發其無君之惡。終欲屈法而全生。則旋許其遠慮之忠。沮戲之逆。終必誅之。則前何以曲恕。懲討之請。始旣罪之。則後何以從之耶。至於黨與之討。多以微罪行遣。而不以實犯。又於其間。有幸不幸之不同。其可以定國是而服人心耶。營建之役。雖所不已。或有不急之務。而必爲竝擧。代穀之請。本出益下之意。則元非可罪之事。而乃至遞罷。殿下惜財愛民之意。屢勤於絲綸之間。而始初之政。已不能相符如此。臣竊恐魏徵十漸之歎。不待貞觀十年之久矣。若夫漢明之耳目隱發。衛君之好察隱微。乃季世督責之術。非聖王推誠之道。而道路之言。或有以此疑殿下者。此豈臣民所以望於聖明者哉。疑則勿任。任則勿疑。臨下之道也。殿下如或疑之。則胡爲任之。旣已任之。則又何疑焉。夫不以大臣臺閣爲腹心。則必以近習便嬖爲耳目。士大夫之讀書知義者。猶不足信。則賤隷之知利不知義者。獨可信乎。臣恐其流之弊。不但止於上下相疑。國事泮渙而已。此臣所謂推行無實者。而一心不誠。萬事皆虛。其於治平之效。無異却步而求前。豈不惜哉。大抵殿下。以英明之資。當艱虞之會。慮患深遠。處變周審。所以防禍亂而保聖躬。鉏凶逆而安宗社。皆出於神機之獨運。此固非尋常世主之所可彷彿也。然此可以備一時之變。而不可爲久遠之術。可用於危疑之日。而不可用於平常之時。今乃機事已過。而機心尙存。欲仍以馬上治天下。則恐非隨時變革。制宜從道之義也。殿下願治之志。求助之意。非不勤也。而山林之士。却顧而不進。忠讜之論。側耳而未聞者。專由於上下之不相信。上下之不相信。又由於殿下之不以實心。試以前後求言之旨言之。殿下誠欲聞讜直之言。則當博詢朝野。而乃獨求之臺閣之臣。又不深自刻責。而責諸臣之不言。是果好察邇言應天以實之道。而欲上下之相信。豈不難哉。嗚呼。今日國事。譬如老羸之人。新經大病。元氣未復。而調理失宜。百脈違道。衆證竝作。雖有華扁之術。亦不知着手處。萬一回生之道。惟在元陽之復。其所審證下藥者。豈可捨本以論標哉。此臣所以眷眷不已者。獨在於殿下心術之微。而不暇及乎他事也。伏願殿下。念祖宗艱大之付。軫危亡必至之兆。赫然奮發。惕然改圖。擇術必明。無參以私智。推行必誠。無將以權數。又必博求通明經術曉達治道者。朝夕相與。講明正學。切磨薰陶。使格致之功。漸至融釋。誠正之效。日有貫徹。而修身取人。俊乂畢擧。上下同心。一體相須。則將見禍亂潛銷。國勢安固。而天災時變。有不足憂者矣。答曰。省疏具悉。今爾此疏。可謂臨御後初聞讜言。以其及於心術之微也。良足嘉歎。金龜柱之如靑陽文忠。鄭履煥之追文淸文敬。予未知其信否。爾言無或過中乎。以代穀之請。遞罷道臣。果如爾言。外面似涉顚倒。而處分其豈但已哉。本道人士之只以此事知之。亦不是異事也。其餘諸般陳勉。莫非予對症之劑。急先之務。當體念矣。爾其勿辭。從速上來察職。